1. ΒΑΣΙΛΙΚΟΝ ΔΙΑΤΑΓΜΑ της 30 Ιουν./12 Ιουλ. 1922 Περί υγιεινής και κανονισμού ωρών εργασίας εν τοις αρτοποιείοις. Εκδίδεται κατά το άρθρ.2 ν. ΓπΛΔ΄ (15.Λα.1), το Β.Δ. 14/20 Σεπτ. 1912(15.Ιγ.1) και το Β.Δ. 25 Απρ./5 Μαΐου 1913. Άρθρ.1.-Έκαστον αρτοποιείον απαρτίζεται εκ των κάτωθι διαμερισμάτων: 1)Του κλιβάνου. 2)Του ζυμωτηρίου. 3)Αποθήκης αλεύρων. 4)Πρατηρίου πωλήσεως. Άρθρ.2.-Τα διαμερίσματα εκάστου αρτοποιείου δέον να ώσι κεχωρισμένα αλλήλων δια τοίχου. Ο τοίχος χωρίζων το διαμέρισμα του κλιβάνου από των λοιπών διαμερισμάτων δέον να είναι πάχους τουλάχιστον 20 εκατοστών του μέτρου, να είναι δε κατασκευασμένος εξ ύλης δυσθερμαγωγού, οριζομένης υπό της επιθεωρήσεως εργασίας. Τα χωρίσματα των λοιπών διαμερισμάτων δέον να ώσι πάχους 15 τουλάχιστον εκατοστών του μέτρου. ΄Αρθρ.3.-Το ύψος των διαμερισμάτων δέον να είναι 4 τουλάχιστον μέτρα, αι δε λοιπαί διαστάσεις αυτών ανάλογοι προς την ημερησίαν παραγωγήν εκάστου αρτοποιείου. Η παραγωγή άρτου ορίζεται δι’ έκαστον αρτοποιείον εις 500 οκ. τουλάχιστον ημερησίως δια τας πόλεις τας αριθμούσας άνω των τριάκοντα χιλιάδων κατοίκων, αι δε διαστάσεις δια την ποσότητα ταύτην ορίζονται: 1)Δια το ζυμωτήριον εις 25 τετραγωνικά μέτρα τουλάχιστον, και 2)Δια το πρατήριον 20 τετραγωνικά μέτρα. Αι διαστάσεις αύται αυξάνονται κατ’αναλογίαν 5 τετραγωνικών μέτρων ανά εκατόν οκάδας επί πλέον των 500 ημερησίας παραγωγής δια το διαμέρισμα του ζυμωτηρίου. Άρθρ.4.-Το δάπεδον όλων των διαμερισμάτων του αρτοποιείου δέον να η επιστρωμένον δι’ υλικού αδιαποτίστου άνευ σχισμάτων. Οι τοίχοι και οι οροφαί είναι επικεχρισμέναι δια κονιάματος και εφ’ όσον το αρτοποιείον είναι μηχανοκίνητον και απασχολεί πλέον των 5 εργατών επαλείφεται δι’ υλικού  αδιαποτίστου λευκού, δυναμένου να υφίσταται συχνήν πλήσιν. Άλλως δι’ υδροχρώματος λευκού ανανεουμένου τουλάχιστον κατά τριμηνίαν. Έκαστον αρτοποιείον δέον να περιλαμβάνη αποχωρητήρια ανάλογα του αριθμού των εν αυτώ ασχολουμένων προσώπων, συμφώνως με τας διατάξεις του ν. ΓπΛΔ΄ του 1911 κατασκευασμένα. Άρθρ.5.-Απαγορεύεται η μετά την λήξιν της εργασίας παραμονή των εργατών εν ταις αιθούσαις του ζυμωτηρίου. Επίσης απαγορεύεται η διαμονή εν γένει εν τοις ζυμωτηρίοις των εργατών κατά τας διακοπάς της εργασίας δι’ οιονδήποτε λόγον. Άρθρ.6.-Δια την ανάπαυσιν και δια το φαγητόν των εργατών ο εργοδότης υποχρεούται να έχη ιδιαίτερον διαμέρισμα εντελώς ανεξάρτητον των λοιπών διαμερισμάτων του αρτοποιείου. Επίσης ιδιαίτερον διαμέρισμα δέον να υπάρχει δια τον ύπνον των τυχόν παραμενόντων εν τοις αρτοποιείοις εργατών, έχον διαστάσεις αναλόγως προς τον αριθμόν των εργατών. Δι’ αμφότερα τα διαμερίσματα ταύτα δέον να υπάρχη άδεια του γνωμοδοτικού συμβουλίου εργασίας ή του υγειονομικού συμβουλίου. Άρθρ.7.-Έκαστον αρτοποιείον δέον να είναι εφοδιασμένον δια νιπτήρων μετ’ αφθόνου ύδατος και σάπωνος. Έκαστος νιπτήρ αναλογεί εις 5 κατ’ ανώτατον όριον εργάτας. Δι’ έκαστον εργάτην δέον να υπάρχει ιδιαίτερον προσόψιον, το οποίον δέον να διατηρήται καθαρόν, αλλασσόμενον δις τουλάχιστον της εβδομάδος. Επίσης οι εργάται δέον να είναι εφωδιασμένοι υπό του εργοδότου, δαπάναις αυτού, δια ποδήρους λευκής λινοστολής και σκούφου, τα οποία δέον να φέρωσι καθ’ όλην την διάρκειαν της εργασίας, και κατά την παραμονήν αυτών εν τοις εργαστηρίοις. Αι στολαί αύται δέον να διατηρούνται καθαραί και ευπρόσωποι υπ’ ευθύνην και δαπάναις του εργοδότου. Άρθρ.8-12.-Κατηργήθησαν υπό του ν. 3770/1929 (5.Γα.4). Σελ. 131 Υγιεινή Αρτοποιείων 5.Γ.γ.1 